長沙新第呈諸學士
作者：真德秀
朝代：宋

paragraphs: 莫清彼瀟江，莫峻彼衡嶽。
澄光挾秀氣，日夜相回薄。
月吸珠含胎，虹貫玉生璞。
子方有苗裔，溫然粹而慤。
一童與三何，雙鳳兩鸑鷟。
奮身辭草萊，正論吐諤諤。
彤庭拜恩歸，天香尚盈握。
良才國之寶，一見我心樂。
平生功名會，萬里初著脚。
永肩致主念，更勉經世學。
錙銖分義利，毫縷辨純駁。
相期激清風，與俗洗氛濁。
誰歟指其南，是邦有先覺。